Document ID: 31971L0320

Padomes Direktīva
(1971. gada 26. jūlijs)
par dalībvalstu tiesību aktu tuvināšanu attiecībā uz noteiktu kategoriju mehānisko transportlīdzekļu un to piekabju bremžu iekārtām
(71/320/EEK)
EIROPAS KOPIENU PADOME,
ņemot vērā Eiropas Ekonomikas kopienas dibināšanas līgumu un jo īpaši tā 100. pantu,
ņemot vērā Komisijas priekšlikumu,
ņemot vērā Eiropas Parlamenta atzinumu [1],
ņemot vērā Ekonomikas un sociālo lietu komitejas atzinumu [2],
tā kā tehniskās prasības, kurām saskaņā ar valstu tiesību aktiem pakļauti mehāniski transportlīdzekļi, attiecas, inter alia, uz zināmu kategoriju mehānisku transportlīdzekļu un to piekabju bremžu iekārtām;
tā kā šīs prasības dažādās dalībvalstīs atšķiras; tā kā tāpēc visām dalībvalstīm ir jāpieņem vienādas prasības, vai nu papildinot, vai aizvietojot to pastāvošos tiesību aktus, jo īpaši, lai ļautu katram transportlīdzekļa tipam ieviest EEK tipa apstiprinājuma procedūru, uz ko attiecas Padomes 1970. gada 6. februāra Direktīva par dalībvalstu tiesību aktu tuvināšanu attiecībā uz mehānisko transportlīdzekļu un to piekabju tipa apstiprinājumu [3];
tā kā saskaņotajām prasībām jānodrošina satiksmes drošība visā Kopienā,
IR PIEŅĒMUSI ŠO DIREKTĪVU.
1. pants
1. Šajā direktīvā "transportlīdzeklis" ir visi mehāniskie transportlīdzekļi, kas ietilpst vienā no tālāk uzskaitītajām starptautiskajām kategorijām un ir paredzēti izmantošanai uz ceļiem, ar virsbūvi vai bez tās, ar vismaz četriem riteņiem un maksimālo projektēto ātrumu lielāku par 25 km/h, un to piekabes, izņemot transportlīdzekļus, kas pārvietojas pa sliežu ceļiem, lauksaimniecības traktorus un mašīnas, kā arī transportlīdzekļus, kas iesaistīti sabiedrisko darbu veikšanā:
a) M kategorija
: mehāniskie transportlīdzekļi, kuriem ir vismaz četri riteņi vai trīs riteņi, kuru maksimālais svars pārsniedz 1 tonnu un kurus izmanto pasažieru pārvadāšanai:
-M1 kategorija: | transportlīdzekļi, kurus izmanto pasažieru pārvadāšanai un kuros nav vairāk kā astoņas sēdvietas un vadītāja sēdeklis, |
-M2 kategorija: | transportlīdzekļi, kurus izmanto pasažieru pārvadāšanai, kuros nav vairāk kā astoņas sēdvietas un vadītāja sēdeklis un kuru maksimālais svars nepārsniedz 5 tonnas, |
-M3 kategorija: | transportlīdzekļi, kurus izmanto pasažieru pārvadāšanai un kuros ir vairāk nekā astoņas sēdvietas un vadītāja sēdeklis, un kuru maksimālais svars pārsniedz 5 tonnas; |
b) N kategorija
: mehāniskie transportlīdzekļi, kam ir vismaz četri riteņi vai trīs riteņi un kuru maksimālais svars pārsniedz 1 tonnu, un kurus izmanto kravu pārvadāšanai:
-N1 kategorija: | transportlīdzekļi, kurus izmanto kravu pārvadāšanai un kuru maksimālais svars nepārsniedz 3,5 tonnas, |
-N2 kategorija: | transportlīdzekļi, kurus izmanto kravu pārvadāšanai un kuru maksimālais svars pārsniedz 3,5 tonnas, bet nepārsniedz 12 tonnas, |
-N3 kategorija: | transportlīdzekļi, kurus izmanto kravu pārvadāšanai un kuru maksimālais svars pārsniedz 12 tonnas; |
c) O kategorija
: piekabes (ieskaitot puspiekabes):
-O1 kategorija: | piekabes, kuru maksimālais svars nepārsniedz 0,775 tonnas, |
-O2 kategorija: | piekabes, kuru maksimālais svars pārsniedz 0,775 tonnas, bet nepārsniedz 3,75 tonnas, |
-O3 kategorija: | piekabes, kuru maksimālais svars pārsniedz 3,75 tonnas, bet nepārsniedz 10 tonnas, |
-O4 kategorija: | piekabes, kuru maksimālais svars pārsniedz 10 tonnas. |
2. Posmainus M kategorijas transportlīdzekļus, kas sastāv no divām neatdalāmām, bet lokani savienotām daļām, uzskata par vienu transportlīdzekli.
3. M vai N kategorijas vilcēja transportlīdzekļa gadījumā, kuru paredzēts piekabināt puspiekabei, maksimālais svars, kas jāņem vērā, klasificējot šo transportlīdzekli, ir tehniskā kartībā esoša vilcēja transportlīdzekļa svars plus maksimālais svars, kuru uz vilcēju transportlīdzekli pārnes puspiekabe, un attiecīgā gadījumā vilcēja transportlīdzekļa kravas maksimālais svars.
4. Attiecībā uz N kategorijas transportlīdzekļiem iekārtas un aprīkojumu noteiktiem specializētiem transportlīdzekļiem, kas nav paredzēti pasažieru pārvadāšanai (piemēram, autoceltņiem, cehu transportlīdzekļiem, reklāmas transportlīdzekļiem) uzskata par kravu.
5. Maksimālais svars, kas jāņem vērā, klasificējot O kategorijas puspiekabi, ir svars, kuru uz zemi pārnes puspiekabes ass vai asis, kura piekabināta vilcējam transportlīdzeklim un noslogota ar maksimālo slodzi.
2. pants
Dalībvalstis nevar atteikt tipa apstiprinājuma vai valsts tipa apstiprinājuma piešķiršanu transportlīdzeklim, pamatojoties uz apstākļiem, kas saistīti ar tā bremžu iekārtām, ja šis transportlīdzeklis ir aprīkots ar I līdz VIII pielikumos norādītajām iekārtām un ja šīs iekārtas atbilst tajos noteiktajām prasībām.
3. pants
Tipa apstiprinājumu piešķīrusī dalībvalsts veic vajadzīgos pasākumus, lai nodrošinātu, ka to informē par jebkādām I pielikuma 1.1. punktā minēto daļu vai parametru izmaiņām. Šīs dalībvalsts kompetentās iestādes nolemj, vai jāveic jauni pārveidotā prototipa testi un vai par to jāraksta jauns ziņojums. Ja šādi testi atklāj neatbilstību šīs direktīvas prasībām, pārveidojumus neatļauj.
4. pants
Līdz brīdim, kad stājas spēkā atsevišķa direktīva par "pilsētas autobusa" definīciju, šādiem transportlīdzekļiem joprojām veic II pielikumā aprakstīto II A tipa testu, ja to maksimālais svars pārsniedz 10 tonnas.
5. pants
Grozījumus, kas vajadzīgi, lai pielāgotu šīs direktīvas pielikumu prasības tehnikas attīstībai, pieņem saskaņā ar procedūru, kas noteikta Padomes 1970. gada 6. februāra Direktīvas par mehānisku transportlīdzekļu un to piekabju tipa apstiprinājumu 13. pantā.
6. pants
1. Dalībvalstīs stājas spēkā noteikumi, kas vajadzīgi, lai izpildītu šīs direktīvas prasības astoņpadsmit mēnešos no tās paziņošanas; dalībvalstis par to tūlīt informē Komisiju.
2. No 1974. gada 1. oktobra I pielikuma 2.2.1.4. punkta noteikumus piemēro arī transportlīdzekļiem, kas nav M3 vai N3 kategorijas transportlīdzekļi.
3. Dalībvalstis dara zināmus Komisijai visus galvenos tiesību aktu noteikumus, ko tās pieņēmušas jomā, uz kuru attiecas šī direktīva.
7. pants
Šī direktīva ir adresēta dalībvalstīm.
Briselē, 1971. gada 26. jūlijā

Labels: 8
15